钦定古今图书集成/明伦汇编/闺媛典/第068卷 > 张应麒妻魏氏
## 钦定古今图书集成/明伦汇编/闺媛典/第068卷 > 张应麒妻魏氏

按《柏乡县志》：魏氏，太学生大用女。年十四，归同邑张
应麒。麒父方宰临淄，麒有呕血疾，养于家，氏奉汤药，
寒暑不懈。逾年疾革，嘱氏曰：“我死，汝即嫁。”氏大恸。张
亡，毁容号泣，不食，数自缢，以防严，不果死，羸瘠无人
形。舅姑自东省入觐，归视妇，惊谕曰：“新妇为吾儿守
节足矣，何自苦如此？”妇俯泣不应。觐毕，将携之任，妇
辞曰：“妇宜朝夕侍舅姑，第死者未葬，棺栖堂除，愿毕相守之义。”因泣下沾襟，遂守夫柩。居饮食渐废，岁时
奠献，呕血数升。以丙申十一月死，年十有八。邑大夫
雷某叹息，上其事于台使者，檄下旌之。